KOMISIJOS REGLAMENTAS (EB) Nr. 884/2007
2007 m. liepos 26 d.
dėl skubių priemonių, kuriomis sustabdomas maisto dažiklio E 128 (raudonasis 2G) naudojimas
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalį,
kadangi:
(1)
Pagal Reglamento (EB) Nr. 178/2002 53 straipsnio 1 dalį Komisija gali sustabdyti maisto produktų, kurie gali kelti rimtą pavojų žmonių sveikatai, kai šio pavojaus konkrečių valstybių narių taikytomis priemonėmis sėkmingai išvengti neįmanoma, teikimą į rinką arba naudojimą.
(2)
1994 m. birželio 30 d. Europos Parlamento ir Tarybos direktyvos 94/36/EB dėl maisto produktuose naudojamų dažų (2) I priede leidžiama naudoti maisto produktuose dažiklį E 128 (raudonasis 2G). Pagal šios direktyvos IV priedą dažiklį E 128 (raudonasis 2G) leidžiama naudoti dešroje pusryčiams, kurioje javų kiekis ne mažesnis kaip 6 %, ir mėsainiams skirtoje mėsoje, kurioje daržovių ir (arba) javų kiekis ne mažesnis kaip 4 %. Abiejuose maisto produktuose didžiausias leistinas kiekis - 20 mg/kg.
(3)
Šį dažiklį buvo leista naudoti remiantis 1975 m. birželio 27 d. parengta Maisto produktų mokslinio komiteto nuomone (3). Šis komitetas nustatė E 128 (raudonasis 2G) leistiną paros dozę (LPD) - 0,1 mg/kg kūno masės.
(4)
Maisto priedus reikia nuolat stebėti ir prireikus iš naujo įvertinti, atsižvelgiant į kintančias naudojimo sąlygas ir naują mokslinę informaciją. Kadangi pirminis daugelio maisto priedų vertinimas buvo atliktas prieš daug metų, Europos Komisijos nuomone, reikia iš naujo sistemingai įvertinti visus leidžiamus naudoti maisto priedus, siekiant patikrinti, ar galiojantis saugos vertinimas vis dar yra pagrįstas. Todėl Komisija paprašė Europos maisto saugos tarnybos (EMST) pakartotinai įvertinti visus šiuo metu Europos Sąjungoje leidžiamus naudoti maisto priedus.
(5)
Tokiomis aplinkybėmis EMST Maisto priedų, pagardų, perdirbimo medžiagų ir besiliečiančių su maistu medžiagų mokslininkų grupė iš naujo įvertino dažiklio E 128 (raudonasis 2G) saugą ir 2007 m. liepos 5 d. priėmė nuomonę (4).
(6)
EMST vertinimas buvo pagrįstas Europos Sąjungos anilino rizikos vertinimo ataskaitos (5) išvadomis. Ataskaitoje padaryta išvada, kad anilinas turėtų būti laikomas kancerogenu ir negalima atmesti galimybės, kad jis susijęs su genotoksinio poveikio mechanizmu. Kadangi dažiklis E 128 (raudonasis 2G) lengvai ir gausiai metabolizuojamas į aniliną, EMST padarė išvadą, kad būtų protinga atkreipti dėmesį į tai, jog dėl šios medžiagos gali kilti saugos problemų. Dėl šios priežasties EMST panaikino dažiklio E 128 (raudonasis 2G) LPD. Tačiau EMST manymu, galima būtų iš naujo įvertinti dažiklio E 128 (raudonasis 2G) kaip maisto priedo naudojimą, atsiradus papildomai informacijai apie anilino sukeliamą auglių susidarymo mechanizmą, nustačius ribinę vertę, kurią pasiekus jis pasireiškia, ir (arba) nustačius, kad mechanizmas nesusijęs su žmonėmis.
(7)
Atsižvelgiant į tai, kad maisto priedai gali būti naudojami tik tada, kai yra duomenų, kad jų naudojimas nėra žalingas sveikatai, reikėtų iš dalies pakeisti Direktyvą 94/36/EB, kad būtų uždrausta naudoti dažiklį E 128 (raudonasis 2G).
(8)
Kadangi dažiklis E 128 (raudonasis 2G) gali kelti rimtą pavojų žmonių sveikatai, tam, kad pereinamuoju laikotarpiu būtų užtikrintas aukštas sveikatos apsaugos lygis, kurio siekiama Bendrijoje, tikslinga nedelsiant sustabdyti dažiklio E 128 (raudonasis 2G) naudojimą maisto produktuose, nebeteikti maisto produktų, kuriuose yra dažiklio E 128 (raudonasis 2G), į rinką ir sustabdyti tokių maisto produktų importą.
(9)
Remiantis Direktyva 94/36/EB, visose valstybėse narėse teisiškai leidžiama naudoti dažiklį E 128 (raudonasis 2G). Todėl reikalinga Bendrijos lygmens priemonė.
(10)
Komisija reguliariai peržiūrės šį reglamentą atsižvelgdama į naują mokslinę informaciją.
(11)
Atsižvelgiant į pavojaus pobūdį, šis reglamentas turėtų įsigalioti nedelsiant.
(12)
Dėl techninių ir ekonominių priežasčių reikia nustatyti pereinamuosius laikotarpius, kad nuostatos būtų taikomos dešrai pusryčiams ir mėsainiams skirtai mėsai, kuriose yra dažiklio E 128 (raudonasis 2G) ir kurios buvo pateiktos į rinką remiantis Direktyva 94/36/EB, bei siuntoms, kurios buvo išsiųstos į Bendriją iš trečiųjų šalių prieš šio reglamento taikymo dieną.
(13)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Sustabdomas dažiklio E 128 (raudonasis 2G) naudojimas maisto produktuose, kaip nurodyta Direktyvos 94/36/EB IV priede.
2. Sustabdomas maisto produktų, kuriuose yra dažiklio E 128 (raudonasis 2G), teikimas į rinką.
3. Sustabdomas maisto produktų, kuriuose yra dažiklio E 128 (raudonasis 2G), importas.
2 straipsnis
1. Nukrypstant nuo 1 straipsnio 2 dalies, dešra pusryčiams ir mėsainiams skirta mėsa, kuriose yra dažiklio E 128 (raudonasis 2G) ir kurios buvo pateiktos į rinką remiantis Direktyva 94/36/EB prieš šio reglamento įsigaliojimo dieną, galima prekiauti iki jų galiojimo pabaigos datos arba tinkamumo vartoti trumpiausio termino pabaigos.
2. 1 straipsnis netaikomas dešrai pusryčiams ir mėsainiams skirtai mėsai, kuriose yra dažiklio E 128 (raudonasis 2G), jeigu šių maisto produktų importuotojas gali įrodyti, kad jie buvo išsiųsti iš atitinkamos trečiosios šalies ir buvo vežami į Bendriją prieš šio reglamento įsigaliojimo dieną.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 26 d.